ประกาศคณะกรรมการกํากับหลักทรัพย์และตลาดหลักทรัพย์ที่ กค. 2 /2554 เรื่อง การพิจารณาทางปกครองตามพระราชบัญญัติสัญญา ซื้อขายล่วงหน้า พ.ศ. 2546 และพระราชบัญญัติทรัสต์ เพื่อธุรกรรมในตลาดทุน พ.ศ. 2550(ฉบับที่ 2 ) อาศัยอํานาจตามความในมาตรา 9(1) มาตรา 121 และมาตรา 122 แห่งพระราชบัญญัติสัญญาซื้อขายล่วงหน้า พ.ศ. 2546 และมาตรา 8(1) มาตรา 74 และมาตรา 75 แห่งพระราชบัญญัติทรัสต์เพื่อธุรกรรมในตลาดทุน พ.ศ. 2550 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 ประกอบกับมาตรา 32 มาตรา 33 มาตรา 34 มาตรา 36 มาตรา 41 มาตรา 43 และมาตรา 45 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการ ก.ล.ต. ออกข้อกําหนดไว้ดังต่อไปนี้ ข้อ 1 ให้ยกเลิกความในข้อ 7 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กค. 12/2551 เรื่อง การพิจารณาทางปกครองตามพระราชบัญญัติสัญญาซื้อขายล่วงหน้า พ.ศ. 2546 และพระราชบัญญัติทรัสต์เพื่อธุรกรรมในตลาดทุน พ.ศ. 2550 ลงวันที่ 13 ตุลาคม พ.ศ. 2551 และให้ใช้ความต่อไปนี้แทน "ข้อ 7 ให้ส่วนงานที่สํานักงาน ก.ล.ต. มอบหมายปฏิบัติงานธุรการรวมทั้งดําเนินการอื่นตามที่คณะกรรมการพิจารณาโทษทางปกครอง หรือคณะกรรมการ ก.ล.ต. แล้วแต่กรณี มอบหมาย" ข้อ 2 ให้เพิ่มความต่อไปนี้เป็นข้อ 14/1 และข้อ 14/2 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กค. 12/2551 เรื่อง การพิจารณาทางปกครองตามพระราชบัญญัติสัญญาซื้อขายล่วงหน้า พ.ศ. 2546 และพระราชบัญญัติทรัสต์เพื่อธุรกรรมในตลาดทุน พ.ศ. 2550 ลงวันที่ 13 ตุลาคม พ.ศ. 2551 "ข้อ 14/1 การฝ่าฝืนหรือไม่ปฏิบัติตามบทบัญญัติที่มีโทษทางปกครอง หากมิใช่กรณีที่สํานักงาน ก.ล.ต. เห็นสมควรลงโทษโดยการภาคทัณฑ์หรือการตําหนิโดยเปิดเผยต่อสาธารณชน ให้เป็นไปตามหลักเกณฑ์ดังต่อไปนี้ (1) การฝ่าฝืนหรือไม่ปฏิบัติตามหลักเกณฑ์การประกอบธุรกิจทั่วไป ให้ลงโทษปรับทางปกครอง (2) ให้พิจารณาดําเนินการลงโทษจํากัดการประกอบการ พักการประกอบการ หรือเพิกถอนใบอนุญาต การจดทะเบียน หรือการให้ความเห็นชอบด้วย เมื่อการฝ่าฝืนหรือไม่ปฏิบัติตามเข้าลักษณะอย่างใดอย่างหนึ่งดังต่อไปนี้ ซึ่งอาจก่อให้เกิดความเสียหายต่อผู้ลงทุนหรือลูกค้า ต่อระบบการซื้อขายสัญญาซื้อขายล่วงหน้า หรือต่อระบบตลาดทุนโดยรวม (ก) การขาดจรรยาบรรณในการประกอบธุรกิจอย่างร้ายแรง (ข) การขาดการบริหารจัดการ หรือการกํากับดูแลที่เพียงพออย่างมีนัยสําคัญ เพื่อให้สามารถประกอบธุรกิจได้อย่างมีประสิทธิภาพ เป็นไปตามกฎหมายและกฎเกณฑ์ที่เกี่ยวข้อง และมีการปฏิบัติกับผู้ลงทุนหรือลูกค้าอย่างเป็นธรรม หรือ (ค) การขาดความมั่นคงทางฐานะการเงินเพื่อรองรับการดําเนินธุรกิจ ข้อ 14/2 การกําหนดค่าปรับทางปกครองให้คํานึงถึงระดับความร้ายแรงของการกระทําในแต่ละกรณี ทั้งนี้ ให้นําอัตราการเปรียบเทียบปรับทางอาญาสําหรับความผิดตามกฎหมายว่าด้วยหลักทรัพย์และตลาดหลักทรัพย์ที่มีลักษณะเดียวกัน มาเป็นฐานในการคํานวณ การพิจารณาระดับความร้ายแรงของการกระทําความผิดตามวรรคหนึ่ง ให้พิจารณาตามปัจจัยที่กําหนดในข้อ 14 ในกรณีที่การกระทําความผิดเป็นการจงใจหรือประมาทเลินเล่ออย่างร้ายแรงอันเป็นผลให้ผู้กระทําความผิดได้ไปซึ่งประโยชน์ที่มิควรได้โดยชอบด้วยกฎหมาย หรือทําให้เกิดความเสียหายต่อผู้ลงทุนหรือลูกค้า ต่อระบบการซื้อขายสัญญาซื้อขายล่วงหน้า หรือต่อระบบตลาดทุนโดยรวม ให้นําผลประโยชน์ที่ได้รับหรือความเสียหายที่เกิดขึ้นมารวมคํานวณเป็นค่าปรับทางปกครองด้วย แต่ทั้งนี้ ต้องไม่เกินค่าปรับสูงสุดที่กฎหมายกําหนดสําหรับความผิดแต่ละกรรม"ข้อ 3 ประกาศนี้ให้ใช้บังคับตั้งแต่วันที่ 1 มีนาคม พ.ศ. 2554 เป็นต้นไป ประกาศ ณ วันที่ 21 กุมภาพันธ์ พ.ศ. 2554(นายวิจิตร สุพินิจ) ประธานกรรมการ คณะกรรมการกํากับหลักทรัพย์และตลาดหลักทรัพย์หมายเหตุ : เหตุผลในการออกประกาศฉบับนี้ คือ เพื่อผ่อนคลายให้สํานักงาน ก.ล.ต. มอบหมายให้ส่วนงานใดปฏิบัติงานธุรการเพื่อคณะกรรมการพิจารณาโทษทางปกครองได้ และเพื่อเพิ่มหลักเกณฑ์ในการพิจารณากําหนดโทษทางปกครองให้สอดคล้องกับลักษณะของความผิด รวมทั้งหลักเกณฑ์ในการกําหนดค่าปรับทางปกครอง จึงจําเป็นต้องออกประกาศนี้